Na svete je ďalší, problémom stále zostáva termálna voda.
TRENČIANSKE TEPLICE. Český podnikateľ Iva Valenta má záujem kúpalisko zrekonštruovať, do bazénov by rád získal aj termálnu liečivú vodu. "Atraktivitu ale dodáva jedine termálna voda," hovorí Valenta. Ako vysvetľuje, preverili už aj potrubie, ktoré sa javí byť v poriadku a bude sa dať využívať. Uvažovali aj nad novým vrtom, nechali si urobiť štúdie, ale podľa nich nenašli miesto a v okolí sa nedá nič navŕtať. "Hľadáme zhodu medzi vlastníkom, ministerstvom a nami," skonštatoval Valenta vlani pri prezentácii zámeru.
Vtedy vyslovil predstavu, že s rekonštrukčnými prácami by chceli začať už v druhej polovici tohto roka. Ako však povedala hovorkyňa spoločnosti Synot Magda Pekařová, rekonštrukcia objektu Zelená žaba v tomto roku nezačne, pravdepodobne v nasledujúcom. "Čakáme na dokončenie potrebných stavebných konaní. Prioritou pre nás však sú rokovania s Kúpeľmi v Trenčianských Tepliciach, týkajúce sa spolupráce v oblasti využití termálnej vody pre objekt kúpaliska."
O vode rozhoduje Štátna kúpeľná komisia Ministerstva zdravotníctva. To v roku 2008 vydalo na pätnásť rokov povolenie na využívanie prírodnej liečivej vody pre kúpele ako jedinému užívateľovi.
Ako povedala riaditeľka kúpeľov Andrea Puskailer, množstvo vody postačuje iba na zabezpečenie plynulej prevádzky kúpeľných procedúr. "Využívame celú kapacitu termálneho prameňa. Ani napríklad vonkajší bazén Grand, ktorý sme otvorili začiatkom roku 2009, nevyužíva termálnu liečivú vodu z dôvodu jej nedostatočného množstva. Bazén sa napúšťa pitnou vodou z vodovodu a následne ohrieva," skonštatovala.
Povolenie na vodu z termálneho prameňa Sina nezískal ani predchádzajúci majiteľ Zelenej žaby Jaroslav Závodský, ktorý pred niekoľkými rokmi prezentoval zámer obnoviť kúpalisko, rozšíriť areál a vybudovať aquapark.
Podľa Valentu, ak by nezískali termálnu vodu pre veľký bazén, uskromnili by sa aspoň s menším množstvom aspoň pre bazéniky s vírivkami, ktoré chcú vybudovať na skalách nad areálom. Vodu do hlavného bazéna by ohrievali solárnymi panelmi.
Pri rekonštrukcii objektu by chceli zachovať a rekonštruovať pôvodný historický objekt budovy architekta Fuchsa, keďže ide o unikátne funkcionalistické dielo. Opraviť bude nutné strechu hlavnej budovy, ktorá sa za roky nepoužívania prelomila. Zámerom investora je zachovať všetky prvky pôvodnej architektúry. Keďže bazén je prasknutý a nevyhovuje dnešným štandardom kúpaliska, do pôvodného plánujú vsadiť antikorovú vaňu s atrakciami.
Nad oporným múrom by mali pribudnúť menšie bazéniky, výrivka a nové priestory na opaľovanie. V projekte chcú zachovať aj športoviská, reštauráciu v pôvodných priestoroch, ktorá by mala dostať repliky pôvodných okien, priečelí a dokonca i zariadení ako aj pôvodné šatne.
Mesto, ako povedal primátor Štefan Škultéty, už vydalo stavebné povolenie a momentálne riešia povolenia na príjazdovú komunikáciu. Primátor verí prísľubu, že sa rekonštrukcia uskutoční. "Je nádej, že keď investovali prostriedky do projektovej dokumentácii, rokovali s pamiatkami a absolvovali celý administratívny kolobeh, že budú mať záujem pristúpiť k rekonštrukcii." Podľa neho nie je ani tak podstatné, či voda bude termálna alebo nie, je dôležité,, aby fungovala. "Ľudia na "žabu" chodili najmä pre jej atmosféru," skonštatoval.